Foto’s: Hier is Mnr. SA 2020Hannes van der Walt is Mnr. SA 2020 (Foto: Mnr. SA) Hannes van der Walt is Saterdagaand tydens ŉ aanlyn geleentheid as Mnr. Suid-Afrika 2020 aangewys. Hannes (39), ŉ menslikehulpbronnebestuurder van Kempton Park in Gauteng, is passievol oor familie, gemeenskapswerk en om rolmodelle van goeie gehalte vir die jeug beskikbaar te stel. Hy vertel aan Maroela Media dat hy vol selfvertroue was toe hy vanjaar vir die eerste keer vir hierdie kompetisie inskryf. “Ek het nooit ingeskryf met die idee dat ek nie ŉ kans het om te wen nie. Toe ek inskryf, het ek gedink ek kan wen. Ek het ingeskryf om ŉ groter platform te gee aan die gemeenskapswerk wat ek reeds doen,” sê hy. Hannes, sy vrou, Natasha, en hul twee kinders, Leané (16) en Jovan (12), is gereeld betrokke by hul gemeenskap waar hulle help om mense se slegte omstandighede te verbeter. Hulle het vroeër vanjaar die niewinsgewende organisasie Shine On net voor inperkingsvlak 5 gestig. Shine On het gehelp om kos te voorsien aan kinders wat normaalweg kos by die skool sou kry. “Ons het gewonder wat nou van die kinders gaan word as die skole toe is. Ons het toe self in skole gegaan, skenkings bymekaargemaak en kos en toebroodjies aan die kinders voorsien. Hannes, sy vrou, Natasha, en hul twee kinders, Leané en Jovan (Foto: Facebook) “Met Shine On wil ons talle ander kwessies ook aanraak. Ons wil help waar daar ŉ nood is, want daar is baie projekte en kwessies wat verdien om die lig op hulle te laat skyn.” Hannes sê hy was oorweldig die oomblik toe hy hoor hy is die nuwe Mnr. Suid-Afrika. Hoewel hy vol selfvertroue was, bestempel hy dit as ŉ hoendervleis-oomblik. “Mens weet tog in jou hart wat om te verwag en jy weet wat jy ingesit het om daar te kom. Maar op daardie oomblik kon ek nie glo wat ek hoor nie. Dit is een van daardie groot gebeurtenisse in jou lewe waarna jy jare lank hoop en uitsien, en dit speel binne ŉ paar oomblikke af.” Sy hele Mnr. Suid-Afrika-ervaring was positief en hy het elke oomblik geniet. Hy sê die geleentheid wat die platform hom nou bied, is asemrowend en hy wil mense daardeur help om goeie rolmodelle vir die jeug te wees. “Ek wil ma’s en pa’s, of enige ander hoofde van huise, help om hul kinders positief te beïnvloed. As ma’s en pa’s gesond en gelukkig is, sal hul kinders ook so wees. En gesonde gesinne beïnvloed ander gesinne, wat dan die gemeenskap beïnvloed, en wat dan later die land kan beïnvloed,” sê hy. Hannes van der Walt (Foto: Invest Photos/Facebook) Hy wil ook die jeug bemoedig en selfstandig maak deur hulle te leer dat hulle alles wat hulle het, moet gebruik om ŉ positiewe lewe te skep. “Elke klein dingetjie in jou lewe is ŉ boublok wat jy kan gebruik om ŉ positiewe lewe te lei en om daarna ŉ rolmodel te wees vir ander.” Hannes sal vir sy jaar as Mnr. Suid-Afrika ondersteun word deur die naaswenner, De Villiers Koster van Johannesburg, en Lee Jordan Jacobs van Paarl in die Wes-Kaap, wat derde gekom het.